b'\n_START_ARTICLE_\nOlimpijski komite Slovenije\n_START_PARAGRAPH_\nOlimpijski komite Slovenije (kratica: OKS) skrbi za udele\xc5\xbebo slovenskih \xc5\xa1portnikov na olimpijske igre, sredozemske igre, olimpijski festival evropske mladine, mladinske igre Alpe-Jadran in mladinske igre treh de\xc5\xbeel. Ustanovljen je bil 15. oktobra 1991, s strani MOK za\xc4\x8dasno priznan 17. januarja 1992, s \xc4\x8dimer se je Sloveniji omogo\xc4\x8dila prva samostojna uvrstitev na zimske olimpijske igre v Albertvillu, Franciji. Polnopravno je bil vklju\xc4\x8den 5. februarja leta 1992, prvi predsednik je bil mag. Janez Kocijan\xc4\x8di\xc4\x8d.\n_START_SECTION_\nZnak\n_START_PARAGRAPH_\nZnak Olimpijskega komiteja Slovenije je sestavljen iz Triglava, zapisa Slovenija, olimpijskih krogov (ki so obvezen element vsakega logotipa nacionalnega olimpijskega komiteja) ter pripisa Olimpijski komite Slovenije. Triglav je obarvan v zeleno in modro barvo, ki sta zna\xc4\x8dilni barvi slovenskega \xc5\xa1porta. Znak tvorijo tri osnovne geometrijske oblike: krog (olimpijski krogi) ter trikotnik in kvadrat (zrcalna preslikava trikotnika) kot gradnika Triglava.\n_START_SECTION_\nPriznanja in odlikovanja\n_START_PARAGRAPH_\n12. oktobra 2011 je predsednik Republike Slovenije Danilo T\xc3\xbcrk odlikoval OZS z zlatim redom za zasluge Republike Slovenije\xc2\xa0\xc2\xbbza uveljavljanje \xc5\xa1porta kot pomembne prvine kakovosti \xc5\xbeivljenja Slovencev, za zasluge pri razvoju kar naj\xc5\xa1ir\xc5\xa1ega segmenta \xc5\xa1porta v Sloveniji in za prispevek k slovenskim vrhunskim dose\xc5\xbekom na mednarodnih \xc5\xa1portnih tekmovanjih\xc2\xab.'